‘Bewerings dat Gigaba nasionale tesourie kaap baie ernstig’Malusi Gigaba, minister van finansies. (Maart 2017) (Foto: GCIS) Adv. Anton Alberts, voorsitter van die VF Plus, het Donderdag gesê dié party neem die bewerings dat Malusi Gigaba, minster van finansies, besig is om die nasionale tesourie (NT) te kaap deur ŉ parallelle administrasie in sy eie kantoor te skep, baie ernstig op. Alberts het in ŉ verklaring gesê die party “heg nie veel waarde” aan die minister se ontkenning van dié gerugte nie. Volgens bewerings het Gigaba sowat 20 personeellede vir dié doel byeengebring wat reeds belangrike funksies van die nasionale tesourie oorgeneem het. Van dié mense het na bewering bande met die Gupta-familie. Dié inligting hieroor is glo aan die media laat uitlek deur ontevrede senior amptenare by die tesourie. Alberts sê hy het vandeesweek geskrewe parlementêre vrae aan die minister gerig waarin onder meer gevra word of die minister enige veranderinge aanbring wat die magte van die direkteur-generaal van die NT gaan beïnvloed. “Die minister het al die bewerings in ŉ enkele sin ontken,” sê hy. “Die ANC-regering het reeds herhaaldelik bewys dat hy geensins vertrou kan word nie. Teen hierdie agtergrond kan geen waarde geheg word aan die minister se ontkenning nie. Die berig het detail-inligting oor die aangeleentheid bevat, met die name van die betrokkenes. Uit die minister se antwoord blyk dit duidelik dat hy iets wegsteek. “Die VF Plus se mening is dat ŉ proses van ŉ parallelle tesourie blootgelê is en dat min. Gigaba en sy meelopers nou deur ŉ ondersoek na die doeltreffendheid van die inkomstediens daar wil huis skoonmaak om hul eie kaders te ontplooi,” sê hy. Die VF Plus gaan die Staatsdienskommissie versoek om die aangeleentheid te monitor en sodoende te keer dat kundigheid verlore gaan en SARS verder verpolitiseer word, sê Alberts.